**Залатая яблынька.** Казкі, легенды, паданні.Хрэстаматыя дзецям малодшага і сярэдняга школьнага ўзросту / уклад. Ул. М. Сіўчыкаў. — Мн. : “ІП Уладзімір Сіўчыкаў”, 2013. — 288 с.: іл.

ISBN 978-985-7030-07-1.

**Паданні**

**ВОЗЕРА НАРАЧ**

*Пераказаў Уладзімір Сіўчыкаў*

З пракаветных часоў нібыта сляза, што ўпала з неба, блішчэла ў гушчары старых бароў вялізнае прыгожае возера. Аповяды пра чароўнасць і цуды яго ішлі ад вёскі да вёскі і нават у далёкія краіны заходзілі.

А яшчэ казалі людзі, што ў вёсцы, якая тулілася на адным з берагоў, жыла сіраціна па імені Найрыта, якую звалі аднавяскоўцы Нараю. Вочы ў яе былі блакітныя, колеру азёрных хваляў, і заўсёды весела, прыязна ўсміхалася яна вяскоўцам. Валасы колеру залацістай саломы шыкоўнай касой абкручвалі яе галаву, а голас у яе быў высокі і звонкі.

Сядала яна на беразе возера пад раскідзістым клёнам, дзе звычайна збіралася моладзь, іграла на цымбалах дый ладна спявала. Спачатку голас яе плыў мякка і павольна, а потым узлятаў і высока лунаў па-над берагамі. Птушкі тым часам спынялі свае спевы, а людзі забываліся на сваё гора.

Аднойчы праязджаў той вёскаю пан, які даўно аўдавеў. Пачуў ён дзівосную песню і загадаў фурману спыніць коней. Заслухаўся ён Нару, а потым і сказаў:

 — Чароўная кветка вырасла ў дзікім краі! Трэба было б табе спяваць у маіх панскіх пакоях!

 — Кепская з мяне будзе служанка! — горда прамовіла Нара ў адказ.

 — Ты будзеш мне не служанкаю, а гаспадыняю, жонкай маёю!

Вакол Нары на зялёнай траве сядзелі дзяўчаты і хлопцы. Адзін з іх, чарнявы дзяцюк Андрэйка, падыйшоў да панавай фурманкі і сказаў:

 — Нара — нявеста мая, а пан няхай бы шукаў сабе жонку сярод паненак!

 — А ці не сын ты таго Пятра, што бунтаваў мне народ?! — пачырваеў ад злосці пан дый залемантаваў: — Узяць, схапіць яго!

Звязалі панскія прыслужнікі Андрэйку, завезлі ў маёнтак, і з таго часу аніхто больш не бачыў яго.

Праз некаторы час пан ізноў прыехаў да Нары спытацца, ці не пагодзіцца яна стаць з ім на ручнік. Дзяўчына зрабіла выгляд, што згодная, і адразу ж дамовіліся пра вяселле.

Надыйшоў той дзень, якім сцюдзёны вецер гнаў цёмныя хмары, а лес стагнаў жалобнымі песнямі.

Ехала Нара на фурманцы ў панскі маёнтак і трымала на каленях важкі пакунак.

Сустрэлі яе служанкі, завялі ў пакоі і апранулі ў шлюбны строй.

Выйшла Нара прыўкраснай красуняю, пакланілася пану і папрасіла дазволу пабыць перад шлюбам яшчэ крыху адной у пакоях.

Пагадзіўся пан неахвотна, а сам хадзіў па дварэ, на служанак пакрыкваў дый на дзверы паглядаў.

А Нара тым часам дастала са свайго пакунка смалякі дый падпаліла пакоі адзін за адным.

А калі шугануў з вокнаў чорны дым, а па даху заскакалі чырвоныя языкі полымя, скочыла яна да сваёй фурманкі дый пагнала каня ў сваю вёску. Спынілася на тым месцы, дзе нярэдка сустракала з Андрэйкам усход сонца, прыхінулася да клёна і горка заплакала.

Пачуўся тут конскі топат — то прыскакалі следам панскія служкі. Насіліся яны па ўсёй вёсцы, білі людзей бізунамі і ўсё дапытваліся, дзе Нара.

 — Дык вось яна! — закрычаў адзін з іх.

 — Жывую мяне не возьмеце! — ускрыкнула дзяўчына і кінулася да возера.

Цёмныя хвалі з белымі грабянямі накатваліся адна за адною, а пры беразе гайдаўся непрычалены човен, у якім Нара не раз каталася са сваім Андрэйкам. Спрытна і ўмела ўхапілася дзяўчына за карму, адштурхнулася ад берага і паплыла.

 — Я адпомсціла, шалёны пане, і за Андрэйку, і за ягонага бацьку, і за ўсіх тых, хто загінуў у тваім маёнтку!

Ад невыказнае злосці кінулі панскія служкі цымбалы ў возера, а човен тым часам адплываў усё далей і далей, покуль зусім не знік паміж хваляў…

З таго часу назвалі людзі возера імем смелай і гордай дзяўчыны, і дайшла да нашых дзён назва Нарач.

# Пра Нёман і Лошу

*Пераказаў Уладзімір Сіўчыкаў*

Гэтых рэчак раней не было.

На тым месцы, дзе яны цяпер выцякаюць, стаяў у балоце стары корч, а з-пад карча біла крыніца. Яна ўсё біла і струменілася. Вада з яе расцякалася, а пасля выцягнулася ў маленькія ручайкі. Пабеглі тыя ручайкі па лугах і палях.

Усё дужалі яны, набіраліся моцы і нарадзіліся з іх рэчкі Нёман і Лоша.

Нёман быў хлопец, а Лоша — дзяўчына. Нёман моцна палюбіў Лошу.

Аднаго разу беглі яны цэлы дзень, а сонца так пякло, што стаміліся абое і паснулі.

А назаўтра раненька паднялася Лоша, Нёмана не пабудзіла і пабегла сабе ціхенька.

Прачнуўся Нёман — няма Лошы. Ён усхапіўся і кінуўся наўпрасцяж шукаць сваю Лошу.

Вось і цяпер Лоша плыве сабе ціхенька, а Нёман імкне і ляціць наўпрасцяж.

**МЕНЕСК**

*Пераказаў Уладзімір Ягоўдзік*

 На беразе ракі Свіслач, паміж Татарскім канцом і Пярэспінскім мастком, жыў калісьці чараўнік, якога звалі Менескам. Ён пабудаваў сабе вадзяны млын на сямі колах і малоў з камення муку.

 Днём чараўнік не паказваўся людзям на вочы, а ноччу гойсаў на млыне па наваколлі і збіраў у сваю дружыну асілкаў. Гэтыя асілкі потым заснавалі каля Свіслачы паселішча, ад іх павёўся адважны і дужы народ.

 З таго часу засталася прымаўка: “Не пайду я да Менска ад шляху Віленскага, а пайду па шляху Віленскім і сустрэнуся з Менескам”.

**БЯРЭСЦЕ**

*Пераказаў Уладзімір Ягоўдзік*

 Ехаў у Літву купец. Памалу сунуўся яго воз, нагружаны таварам. Наперадзе — няблізкая дарога. І раптам здарылася бяда: воз заграз у балоце. Конь ажно рвецца ў аглоблях, а колы — ні з месца.

Пачаў купец дзерці бяросту і гаціць грэблю. Шмат бяросты надраў, пакуль выбраўся з балота.

 Праз месяц, удала збыўшы свой тавар, купец вяртаўся дахаты. На грэблі з бяросты ён спыніўся і паставіў драўляную каплічку. Да каплічкі, як да святога месца “на берасце”, сталі прыходзіць вернікі. Спадабалася ім гэтая мясціна: з аднаго боку — Буг, а з другога — Мухавец. Лепшага месца не знойдзеш, каб даць адпор варожай навале.

Потым людзі пабудавалі тут горад Бярэсце.

**БРАСЛАЎ**

*Пераказаў Уладзімір Сіўчыкаў*

Некалі сярод шматлікіх азёраў стаяў на вялікай гары прыгожы горад, умацаваны вежамі. А сярод горада ўзвышаўся замак. І жыў у тым замку заможны князь Дзвін. У бітвах ён заўсёды перамагаў сваіх ворагаў, усе ў наваколлях дрыжэлі перад ім. Слава, багацце, улада — усё ў яго было, але князь той сумаваў. Усе ведалі — пахмурны і злосны ён таму, што не мае сына-нашчадка, які прадоўжыў бы слаўны род. Затое меў князь прыгожую дачку Дрыву, і кахалі яе тры маладыя княжычы — Брас, Ноў і Снуд.

Аднойчы князь Дзвін з дружынаю выправіўся ў доўгі паход. Засталася Дрыва са сваёй маці Друйкаю дома. Пацяшалася Дрыва з маладых закаханых княжычаў. Сказала яна кожнаму з іх паасобку, што пойдзе за таго, хто пакіне ў суперніку свой меч. Змовіліся Ноў са Снудам дый вырашылі забіць Браса. Наладзілі яны засаду пры дарозе, па якой брат павінен быў везці князёўне падарункі.

Але той нібыта прадчуваў бяду і выправіў з падарункамі свайго слугу. Забілі таго небараку Ноў са Снудам і накіраваліся ў замак. Але ведалі абодва пра жорсткую ўмову: жывы павінен застацца толькі адзін. Зноў зазвінелі мячы. Снуд патрапіў у братава сэрца, але і сам загінуў ад ран.

Даведаўся Брас пра гібель братоў і прыехаў у замак.

Выбегла Дрыва яму насустрач і сказала:

— Любы мой, браты твае загінулі і няма ў цябе болей супернікаў!

Паглядзеў на яе Брас з пагардаю і прамовіў:

— Злосная княжна! На табе кроў маіх братоў! Не патрэбна мне цяпер тваё каханне!

У роспачы кінулася Дрыва ў возера.

Не вытрымала страты дачкі і памерла Друйка.

Вярнуўся з пераможнага паходу князь Дзвін, але таксама пражыў нядоўга.

Застаўся валадарыць над горадам Брас. Слаўны гэта быў князь, мужны і справядлівы, але ўсё жыццё пражыў ён самотны...

Імем ягоным пазней стаў звацца горад Браслаў.

А непадалёк ад яго плешчуцца хвалі рэчак Заходняя Дзвіна і Друйка, а таксама азёраў Дрывяты, Снуды і Навяты.

## *Адкуль найменне Гомель*

*Пераказаў Уладзімір Сіўчыкаў*

Там, дзе цяпер стаіць горад Гомель, пасярэдзіне Сожа струмені рэчкі намылі шмат пяску і жвіру.

Каб плыты, якія плылі па рацэ, не паўзбіваліся на водмель, плытагоны перасцерагальнымі крыкамі папярэджвалі сваіх хаўруснікаў:

— Го─гоо! Мель! Го! Мель!

Вось адтуль і пайшло найменне Гомель.

## *Адкуль назва Івянец*

*Пераказаў Уладзімір Сіўчыкаў*

У старадаўнія часы адна вельмі багатая княгіня праязджала праз Івянецкую мясцовасць дый угразла з брычкай і коньмі ў невялікай балаціне... Людзі навокал не жылі, і таму ратаваць не было каму. Княгіня адчула немінучую пагібель, а таму вельмі спалохалася. Агледзелася яна ў адчаі і пабачыла непадалёк прыгожую жанчыну, якая пляла вянок з кветак.

— Як мне пазбавіцца бяды, як выратавацца ад няшчасця? — спыталася княгіня ў тае жанчыны.

— Паабяцай насяліць гэтую мясцовасць народам, тады і выратуешся, — адказала жанчына.

— Добра, — паспешліва адказала княгіня. — Я згодная.

Коні з брычкай зараз жа выйшлі з балота, нібыта з ручая, нібыта не адчувалі аніякага цяжару.

Тады княгіня запыталася ў жанчыны, як ёй назваць гэтае месца.

— Ці бачыш вянок у маіх руках?

— Бачу, — адказала княгіня.

* Дык назаві новае мястэчка, якое ты населіш, Івянцом, — сказала дзіўная жанчына і знікла, нібыта яе і не было.

**ЖОДЗІНА**

*Пераказаў Уладзімір Сіўчыкаў*

У старадаўнія часы ці не самымі заможнымі ў нашым краі былі князі Радзівілы. Валодалі яны многімі гарадамі і крэпасцяці, вёскамі і мястэчкамі.

Адзін з іх, дваццацітрохгадовы князь Багуслаў, загадаў раскарчаваць лясныя дзялянкі і заснаваць на ажыўленым тракце, на ўсходняй ускраіне свайго маёнтка Смалявічы новае паселішча.

Назвалі яго людзі Жодзіна Слабада, бо князь той на дваццаць пяць гадоў дараваў нечуваныя “слабоды або свабоды” ── вызваліў ад падаткаў гандляроў і рамеснікаў, каб сяліліся на ягонай зямлі. А слабаду тую звалі Жодзінай, бо стаяла яна на беразе булькатлівай і гаваркой рэчкі Жодзіна, дзе ўпадала яна ў Плісу.

Князёўна Ганна Марыя, што таксама была з Радзівілаў, нарадзіла свайму любаму Багуславу адзіную дачушку Людвіку Караліну і памерла маладою. Князь Багуслаў не вытрымаў расстання з каханаю і праз два гады следам за ёю сышоў у лепшы свет. Быў ён адважным ваяром, але загінуў не на полі бітвы, а памёр пад навагоднюю ноч на паляванні на курапатак.

Ягоная дачка Людвіка Караліна пасталела, уступіла ў правы і ў бацькаў гонар загадала іменаваць Жодзіну Слабаду не іначай як Багуслаў Поліс, што азначала Багуславаў горад.

Ішлі гады. Слабоды, дараваныя князем, мінуліся дый само паселішча перайшло да іншых гаспадароў. Доўгі час бытавалі поруч дзьве назвы мястэчка, але потым засталася адна: Жодынь альбо Жодзін, а канчаткова ── Жодзіна.

**МАШЭКА**

*Пераказаў Уладзімір Ягоўдзік*

У глухіх пушчанскіх нетрах, дзе віраваў хуткаплынны Дняпро, жыў разбойнік Машэка. Нібы гуляючы, ён выдзіраў з карэннямі дрэвы, адной рукой спыняў экіпаж, запрэжаны васьмерыком коней. Насіў Машэка мядзведжую шкуру, вывернутую поўсцю наверх, анікога не баяўся, а калі на яго ішло войска, хаваўся ў непралазны гушчар.

 Аднойчы па лясной дарозе імчала карэта, у якой сядзелі прыгожая паненка і малады кавалер. Раптам з-за вываратня выскачыў Машэка. Адважны кавалер выхапіў шаблю і ўдарыў зламысніка па галаве. Аднак шабля зламалася, і праз імгненне смяльчак сканаў, аглушаны дубінай. Потым разбойнік азірнуўся на паненку і застыў ад здзіўлення, бо пазнаў сваю каханую, якая не адказала яму ўзаемнасцю. З таго часу, затаіўшы крыўду і злосць, Машэка пачаў усім помсціць.

Разбойнік прынёс непрытомную дзяўчыну ў бярлогу. Неўзабаве яна ачнулася і здагадалася, куды патрапіла. Прыгажуня прыкінулася пяшчотнай, прытулілася да Машэкі, а калі ён моцна заснуў, схапіла востры нож…

Назаўтра яна прывяла сюды людзей. Над магілай разбойніка людзі насыпалі курган, які назвалі Магілай льва, а пасля заснавалі тут горад Магілёў.

**ЛАЗНІК**

*Пераказаў Уладзімір Ягоўдзік*

 Пайшла дзеўка за старога кавалера, а сама насміхаецца з яго старасці, лысым чортам называе. Потым нарадзіўся ў іх прыгожы хлопчык. Аднаго дня сабралася маладзіца ў лазню і сыночка з сабою ўзяла, а мужыку сказала:

 — Ты, стары чорт, пазней прыйдзеш, малога апранеш.

 Памыла яна хуценька дзіця і жартаўліва спыталася:

 — Ты тут, лысы чорт?

 — Тут, тут!.. — пачулася з прылазніка.

— Вазьмі хутчэй малога!

— А, давай, давай…

Аддала маладзіца, нават не зірнуўшы за дзверы, сыночка, а сама на палок залезла.

Раптам чуе — пытаецца мужык:

— Ці памыла ты малога?

— Я табе яго аддала!

— Што ты мелеш? Я толькі прыйшоў!

Выскачыла маладзіца з лазні, нарабіла крэчу: прапаў сыночак! Доўга яго шукалі — так і не знайшлі. Аддала языкатая дурніца дзіця старому чорту Лазніку.

**ХУТ**

*Пераказаў Уладзімір Ягоўдзік*

У каго пасяліўся Хут, таму ён шчыра спрыяе: прыносіць з чужых палеткаў снапы, адорвае золатам-срэбрам. У поўнач Хута лёгка прыкмеціць на небе. Калі ён ляціць і зіхаціць, значыць, знайшоў нейкі скарб; а калі чуваць лопанне крылаў, тады нясе збожжа. Хута трэба шанаваць і карміць смачнай яечняй. Дбайная гаспадыня, падсмажыўшы яечню, несла патэльню на гарышча і гукала:

— Хут, Хут, хадзі снедаць!

Потым яна спяшалася ў хату, а Хут ласаваўся яечняй. Назаўтра ён шчодра аддзячваў сваім гаспадарам.

Хут можа лёгка перакінуцца ў корч або старое кола.

Кажуць, быў такі выпадак. Адзін парабак з’еў яечню, якую гаспадыня паставіла каля коміна. Хут страшэнна раззлаваўся: маўляў, паклікала снедаць, а патэльня — пустая. Познім вечарам ён падпаліў хату. Збівалі суседзі пажар, збівалі — не далі рады. Засталіся ад сядзібы толькі галавешкі ды крывое кола пад плотам. Ніхто не здагадаўся, што гэта перакінуўся Хут.

— Навошта яно будзе тут валяцца! — сказаў сусед і шпурнуў кола на свой падворак.

Назаўтра паплыло да яго багацце, ажно дзівіліся людзі.

**СВЯТЫ КАЛОДЗЕЖ**

*Пераказаў Уладзімір Ягоўдзік*

У вёсцы Маргавіцы, што каля Бягомля, жыла маладая ўдавіца. З суседзямі яна не зналася, затое ахвотна прывячала маладых дзецюкоў. Захацелася гэтай распусніцы стаць найпершай прыгажуняй у ваколіцы, а дзеля гэтага, кажуць знахары, трэба ноччу павадзіць з чарцямі карагод і на світанні вярнуцца дахаты.

Апоўначы ўдавіца расчыніла насцеж дзверы і толькі ступіла на парог — падхапіў яе шалёны віхор. Цэлую ноч яна гойсала з нячыстай сілай, а калі праспявалі трэція пеўні, схамянулася: трэба хутчэй дадому, покуль не развіднела!

Аж раптам адзін нячысцік убачыў, што ў карагодзе скача кабета. Удавіца кінулася наўцёкі, але чэрці яе схапілі і завалаклі ў дрыгву.

Па сёняшні дзень яна пакутуе ў няволі, замольвае грахі, заліваючыся слязьмі. На балоце прабілася крыніца, бо слёзы грэшніцы, якая шчыра пакаялася, — святая вадзіца. Людзі выкапалі там калодзеж і назвалі яго Святым калодзежам.

**БЯЗДОННАЕ БАГАЦЦЕ**

*Пераказаў Уладзімір Ягоўдзік*

Жыў у Тураве слаўны князь Яраслаў. Аднойчы ён паехаў на звярыныя ловы. Шмат здабыў дзічыны, хацеў ужо трубіць збор і раптам убачыў вялізнага тура.

Сцебануўшы каня, Яраслаў пагнаўся за лясным асілкам, а звер крутнуўся і рынуўся яму насустрач. Конь, працяты вострымі рагамі, зваліўся на зямлю, падмяўшы пад сябе вершніка. Яшчэ імгненне — і князь развітаўся б з жыццём. Выратаваў яго загоншчык Ранцэвіч. Ён шпурнуў на вочы раз’юшанаму туру світку, а затым ударыў звера пад сэрца рагацінай. Яраслаў падняўся з-пад каня і загадаў Ранцэвічу прыйсці па ўзнагароду. Калі загоншчык з’явіўся ў абоз, князь паказаў на куфар золата:

— Тут бяздоннае багацце. Вазьмі яго сабе, бо жыццё даражэй.

А загоншчык разгарнуў кійком золата, пастукаў па куфравым дне і адказаў:

— Не, гэта не бяздоннае багацце. Дый золата больш патрэбнае князю, чым звычайнаму селяніну.

Задумаўся Яраслаў.

— Каб дагадзіць табе, на свеце не хопіць золата.

— Хадзем, я пакажу бяздоннае багацце! — засмяяўся загоншчык.

Выйшлі яны ў чыстае поле. Дастаў загоншчык з похваў меч і загнаў па ручку ў зямлю.

— Вось той скарб, што не мае дна. Золата могуць украсці, а гэты скарб — аніхто не ўкрадзе.

Спадабалася князю Яраславу мудрасць простага загоншчыка.

— Праўду кажаш, — пагадзіўся ён. — Дык няхай гэтая зямля належыць твайму роду да дзясятага калена!

Вярнуліся яны ў шацёр. Князь Яраслаў напісаў загоншчыку дарчую грамату на ўсю зямлю вакол Вялеміч. І па сённяшні дзень у Мазырскім павеце жывуць Ранцэвічы. З пакалення ў пакаленне яны перахоўваюць гэтую грамату і расказваюць пра свайго мудрага прашчура.

**ЧОРНАЯ ДАМА**

*Пераказаў Уладзімір Ягоўдзік*

Князёўна Барбара Радзівіл рана выйшла замуж, але хутка аўдавела, бо яе муж загінуў на вайне. Ён быў пляменнікам вялікага князя літоўскага і польскага караля, у якога не было дзяцей. Сустрэўшы маладую ўдавіцу, Зыгмунд усім сэрцам закахаўся, і Барбара таксама адказала яму ўзаемнасцю.

Месячнай ноччу княжыч пералез цераз агароджу, каб трапіць у пакоі каханай. Гэта заўважылі слугі і паднялі вэрхал, што ў палац пранік злодзей. Зыгмунд не пажадаў уцякаць, як хлапчук. Ён прысягнуў братам Радзівілам, што возьме з Барбарай шлюб. Назаўтра маладых патаемна абвянчалі ў віленскім касцёле.

У хуткім часе Зыгмунд стаў вялікім князем літоўскім і польскім каралём. Польскія магнаты не жадалі, каб Барбара стала каралевай, ім хацелася бачыць на троне прынцэсу з каралеўскай сям’і. Аднак Зыгмунд настаяў на сваім, і Барбара надзела залатую карону.

А на наступны год маладая каралева памерла. Людзі казалі, што яе атруцілі падасланыя найміты-забойцы. Раптоўная смерць любімай жонкі моцна засмуціла караля. Ён закінуў дзяржаўныя справы і не думаў жаніцца ў другі раз. Занепакоеная світа папрасіла славутага чарнакніжніка, каб ён выклікаў дух памерлай Барбары. Можа, яна параіць Зыгмунду стварыць новую сям’ю?

Аднаго дня ў Нясвіжскі палац, дзе акурат гасцяваў кароль, завітала нейкая дама, апранутая ў чорную сукенку, з вуаллю на твары. Убачыўшы незнаёмку, Зыгмунд падхапіўся ёй насустрач.

— Гэта Басенька! — закрычаў ён. — Гэта мая Басенька!

Аднак праз імгненне грымнуў пярун, а дама ў чорнай сукенцы немаведама куды знікла. З таго дня Барбарын дух у выглядзе Чорнай дамы назаўсёды застаўся ў Нясвіжскім палацы. Чорная дама з’яўляецца апоўначы, калі свеціць ясная поўня. Яна спрыяе закаханым і апякуецца над бяздзетнымі жанчынамі.

**ПАНЕ КАХАНКУ**

*Пераказаў Уладзімір Ягоўдзік*

У Нясвіжы доўга ўладарыў славуты князь Радзівіл. Гэта быў над панамі пан, але да кожнага, нават да мужыкоў, ён звяртаўся пачціва: “Пане каханку”. Таму яго празвалі Пане Каханку.

Аднойчы князь загадаў паклікаць у Нясвіж усіх краўцоў. У прызначаны дзень яны сабраліся каля палаца. Дзень чакаюць, другі чакаюць — няма ўладара. А на трэці дзень Пане Каханку падкаціў у залатой карэце, запрэжанай мядзведзямі.

— Так і так, яснавяльможны пане, — дакладваюць слугі, — тры дні вас чакаюць краўцы.

— О, вельмі добра, пане каханку! — узрадаваўся князь. — Я даўно хацеў ім штосьці вельмі важнае сказаць…

Стаяць краўцы, зняўшы шапкі, чакаюць панскай ласкі.

— Значыць, вы краўцы? — перапытаў Пане Каханку.

— Краўцы, дабрадзею!

— Дык вось што, пане каханку… Калі будзеце шыць адзенне, не забывайце на канцы ніткі завязаць вузел. Тады людзі памянуць вас добрым словам!

Сказаўшы гэта, князь пайшоў баляваць, а бедныя краўцы, як мыла з’еўшы, моўчкі пацягнуліся дахаты.

Дачулася пра нясвіжскага дзівака царыца Кацярына і прыслала дэпешу, маўляў, зімою прыеду ў госці. Пане Каханку не стаў чакаць, калі выпадзе снег. Ён загадаў пасыпаць дарогу цукрам і адправіў у Пецярбург сані, запрэжаныя шасцерыком мядзведзяў. Кацярына пабаялася ехаць на касалапых. Тады Пане Каханку сам прымчаўся ў сталіцу — вярхом на ласі! Закаханая царыца падарыла яму табакерку з дзівосным дыяментам, які зіхацеў самаю цёмнай ноччу.

Пра гэты падарунак дачуўся польскі кароль і запрасіў нясвіжскага князя на банкет. Пане Каханку запрог мядзведзяў і за паўдня апынуўся ў Кракаве.

Убачыўшы Кацярынін падарунак, кароль сказаў:

— Што хочаш прасі, толькі аддай табакерку!

— Я шмат не хачу, — адказаў Пане Каханку, — адпішы мне зямлю, што я за паўдня аб’еду.

— Няхай будзе па-твойму! — не раздумваючы, пагадзіўся кароль.

Аддаў Пане Каханку яму табакерку і памчаўся на мядзведзях праз лясы і балоты. За паўдня паўкаралеўства аб’ехаў — усімі каралеўскімі маёнткамі завалодаў.